CELEX: 32021R0074
Language: ro
Date: 2021-01-26 00:00:00
Title: Regulamentul de punere în aplicare (UE) 2021/74 al Comisiei din 26 ianuarie 2021 de modificare a Regulamentului de punere în aplicare (UE) 2020/1191 de stabilire a unor măsuri de prevenire a introducerii și răspândirii în Uniune a virusului ToBRFV (Tomato Brown Rugose Fruit Virus)

27.1.2021   
               
               
                  RO
               
               
                  Jurnalul Oficial al Uniunii Europene
               
               
                  L 27/15
               
            
         REGULAMENTUL DE PUNERE ÎN APLICARE (UE) 2021/74 AL COMISIEI
         din 26 ianuarie 2021
         de modificare a Regulamentului de punere în aplicare (UE) 2020/1191 de stabilire a unor măsuri de prevenire a introducerii și răspândirii în Uniune a virusului ToBRFV (Tomato Brown Rugose Fruit Virus)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 30,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (2), în special articolul 22 alineatul (3) și articolul 52,
         întrucât:
         
                     (1)
                  
                  
                     Regulamentul de punere în aplicare (UE) 2020/1191 al Comisiei (3) a intrat în vigoare la 15 august 2020. De la acea dată, anumite state membre și anumiți operatori profesioniști au interpretat și au aplicat în mod divergent termenul „în stoc” prevăzut la articolul 7 alineatul (2) din regulamentul respectiv.
                  
               
                     (2)
                  
                  
                     Din motive practice și dat fiind că în cazul semințelor de Solanum lycopersicum L. și Capsicum spp. („semințele specificate”) care au fost recoltate înainte de 15 august 2020 nu se poate îndeplini cerința ca plantele-mamă să fie cultivate într-un loc de producție în care nu este cunoscută prezența organismului dăunător specificat, pe baza inspecțiilor oficiale efectuate la momentul potrivit pentru a detecta organismul dăunător specificat, semințele respective trebuie să fie exceptate de la cerința prevăzută la articolul 7 alineatul (1) litera (a) din Regulamentul de punere în aplicare (UE) 2020/1191.
                  
               
                     (3)
                  
                  
                     Articolul 7 alineatul (2) din Regulamentul de punere în aplicare (UE) 2020/1191 trebuie modificat pentru a clarifica faptul că semințele specificate care au fost recoltate înainte de 15 august 2020 trebuie să fie eșantionate și testate pentru depistarea prezenței organismului dăunător specificat de către autoritatea competentă sau de către operatori profesioniști sub supravegherea oficială a autorității competente înainte de a circula pentru prima oară în Uniune. O astfel de derogare de la articolul 7 alineatul (2) din regulamentul respectiv trebuie să permită ca semințele deja însoțite de un pașaport fitosanitar să circule pe teritoriul Uniunii fără a fi testate ulterior.
                  
               
                     (4)
                  
                  
                     Semințele specificate care circulă pentru prima dată în Uniune începând cu 1 aprilie 2021 și care au fost testate înainte de 30 septembrie 2020 cu metoda ELISA trebuie să fie testate din nou printr-o metodă de testare, alta decât ELISA, menționată la punctul 3 din anexă.
                  
               
                     (5)
                  
                  
                     Dat fiind că în cazul semințelor specificate originare din țări terțe și recoltate înainte de 15 august 2020 nu se poate îndeplini cerința ca plantele-mamă să fie cultivate într-un loc de producție în care nu este cunoscută prezența organismului dăunător specificat, pe baza inspecțiilor oficiale efectuate la momentul potrivit pentru a detecta organismul dăunător specificat, semințele respective care urmează să fie introduse în Uniune trebuie să fie exceptate de la cerința prevăzută la articolul 9 alineatul (1) litera (a) punctul (i).
                  
               
                     (6)
                  
                  
                     Comisia a fost informată de către sectorul industriei semințelor și de către statele membre că cerința de a include denumirea locului de producție înregistrat în certificatul fitosanitar în conformitate cu articolul 9 din Regulamentul de punere în aplicare (UE) 2020/1191 cauzează întârzieri și dificultăți practice exportatorilor, deoarece le este dificil să identifice locul de producție concret. În scopul facilitării identificării locului de producție înregistrat de către autoritățile competente și operatorii profesioniști din țări terțe, cerința respectivă trebuie înlocuită cu o cerință de prezentare a informațiilor privind trasabilitatea locului de producție a plantelor-mamă.
                  
               
                     (7)
                  
                  
                     Semințele specificate originare din țări terțe trebuie să fie testate utilizând metodele de eșantionare și de testare menționate în anexa la Regulamentul de punere în aplicare (UE) 2020/1191. Pentru a ține seama de faptul că este posibil ca unele semințe specificate să fi fost testate cu câteva luni înainte ca acestea să fie efectiv certificate pentru export, este proporțional ca, începând cu 1 aprilie 2021, să se solicite efectuarea de teste moleculare obligatorii și să se acorde țărilor terțe timpul necesar pentru a se adapta la această cerință.
                  
               
                     (8)
                  
                  
                     Pentru a evita restricțiile comerciale inutile pentru semințele specificate recoltate înainte de 15 august 2020, prezentul regulament trebuie să devină aplicabil în cel mai scurt timp posibil. Prin urmare, prezentul regulament trebuie să intre în vigoare în a treia zi de la data publicării.
                  
               
                     (9)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului de punere în aplicare (UE) 2020/1191
            Regulamentul de punere în aplicare (UE) 2020/1191 se modifică după cum urmează:
            
                        1.
                     
                     
                        Articolul 7 se modifică după cum urmează:
                        
                                    (a)
                                 
                                 
                                    la alineatul (1) se adaugă următorul paragraf:
                                    „Semințele specificate care au fost recoltate înainte de 15 august 2020 sunt exceptate de la cerința prevăzută la litera (a).”;
                                 
                              
                                    (b)
                                 
                                 
                                    articolul 7 alineatul (2) se înlocuiește cu următorul text:
                                    
                                       „(2)   Prin derogare de la alineatul (1) litera (a) și litera (b) primul paragraf, semințele specificate care au fost recoltate înainte de 15 august 2020 trebuie să fi fost eșantionate și testate pentru depistarea organismului dăunător specificat de către autoritatea competentă sau de către operatori profesioniști sub supravegherea oficială a autorității competente și declarate indemne de organismul dăunător respectiv înainte de a circula pentru prima în Uniune.
                                       Semințele specificate care circulă pentru prima dată în Uniune începând cu 1 aprilie 2021 și care au fost testate înainte de 30 septembrie 2020 cu metoda ELISA trebuie să fie testate din nou printr-o metodă de testare, alta decât ELISA, menționată la punctul 3 din anexă.”;
                                    
                                 
                              
                  
                        2.
                     
                     
                        Articolul 9 se modifică după cum urmează:
                        
                                    (a)
                                 
                                 
                                    la alineatul (1) litera (a), punctul (ii) se înlocuiește cu următorul text:
                                    „semințele specificate în cauză sau plantele-mamă ale semințelor au făcut obiectul eșantionării și testării oficiale pentru organismul dăunător specificat, în conformitate cu anexa, și, în urma testelor respective, s-a constatat că sunt indemne de organismul dăunător specificat;”;
                                 
                              
                                    (b)
                                 
                                 
                                    la alineatul (1), litera (b) se înlocuiește cu următorul text:
                                    „informații care asigură trasabilitatea locului de producție a plantelor-mamă.”;
                                 
                              
                                    (c)
                                 
                                 
                                    se adaugă următorul alineat (3):
                                    
                                       „(3)   Prin derogare de la alineatul (1) litera (a) punctul (i), pentru semințele specificate care au fost recoltate înainte de 15 august 2020, declarația suplimentară menționează numai îndeplinirea condiției prevăzute la alineatul (1) litera (a) punctul (ii) și include următoarea mențiune: «Semințele au fost recoltate înainte de 15 august 2020.»”;
                                    
                                 
                              
                                    (d)
                                 
                                 
                                    se adaugă următorul alineat (4):
                                    
                                       „(4)   În certificatele fitosanitare eliberate după 31 martie 2021, declarația suplimentară confirmă faptul că semințele specificate originare din țări terțe au fost testate în conformitate cu una dintre metodele de testare, alta decât ELISA, menționate la punctul 3 din anexa la Regulamentul de punere în aplicare (UE) 2020/1191.”
                                    
                                 
                              
                  
         
            Articolul 2
            Intrare în vigoare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 ianuarie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 317, 23.11.2016, p. 4.
         
            (2)  JO L 95, 7.4.2017, p. 1.
         
            (3)  Regulamentul de punere în aplicare (UE) 2020/1191 al Comisiei din 11 august 2020 de stabilire a unor măsuri de prevenire a introducerii și răspândirii în Uniune a virusului ToBRFV (Tomato Brown Rugose Fruit Virus) și de abrogare a Deciziei de punere în aplicare (UE) 2019/1615 (JO L 262, 12.8.2020, p. 6).